Мувофиқи таҳқиқоти мутахассисон тақрибан дар охири палеолит (тақрибан 15 ҳазор сол то милод) шумораи аҳолии рӯйи Замин 3 млн, охири неолит (2 ҳазор сол то милод) – 50 млн, дар аввали солшумории милодӣ – 230 млн, охири ҳазорсолаи якум – 275 млн, соли 1804 – 1 млрд буд. Инқилоби иқтисодӣ афзоиши аҳолии Заминро тезонд ва он соли 1927 ба 2 млрд, 1960 ба 3 млрд, 1975 – 4 млрд, 1980 – 4,5, 1985 – 4,85, 1990 – 5,3, 1995 – 5,7, 1999 – 6, 2000 – 6,1, 2005 – 6,45, 2006 – 6,5 ва 2010 ба 6,8 млрд нафар расид. Охири соли 1970 асри 20 тахмин карда буданд (масалан, дар ЭСТ, ҷ. I), ки аҳолии кураи Замин дар соли 2010 ба 8 млрд мерасад. Қуллаи баланди афзоиши аҳолӣ охири солҳои 60 асри 20 буд, ки бо суръати 2% дар як сол ва бештар аз ин меафзуд. Кам шудани фавт ва авҷ гирифтани суръати таваллуд боиси «таркиши демографӣ» гардида, барои ҳар кишвар мушкилоти бузурги иқтисодию иҷтимоӣ пеш меоварад (солҳои 1950–1960 дар Осиё, Африқо, Амрико). Дар Тоҷикистон «таркиши демографӣ» солҳои 1985–1990 мушоҳида мешуд. Масалан, соли 1985 ба ҳар 1000 нафар аҳолӣ 42,0 таваллуд (промилле) рост меомад, ки ин нишондиҳандаи баландтарин буд. Ҳоло дар ҷаҳон торафт паст шудани фоизи афзоиши аҳолӣ ба ҳисоби миёна мушоҳида мегардад (махсусан дар мамлакатҳои пешрафта) ва тахмин мекунанд, ки он даҳсолаҳои наздик аз 1% камтар, ҳатто 0,5% хоҳад шуд. Ин чунин маънӣ дорад, ки афзоиши аҳолии Замин дар а. 21 идома меёбад, вале бо суръати сусттар. Тамоюли умумибашарӣ чунин хоҳад буд: дар оянда дар олам шумораи умумии аҳолӣ ва шумораи таваллуд кам, пирсолон (аз 65 боло) – зиёд, шумораи аҳолии шаҳрҳо низ зиёд, вале деҳот кам мешавад.